Brocka, Július, poslanec NR SR (2013-12-12):
Ďakujem pekne. Vážený pán podpredseda Národnej rady, vážený pán generálny riaditeľ Sociálnej poisťovne, vážený pán poslanec, dámy a páni, najprv by som začal takou procedurálnou poznámkou, že teraz sme svedkami evidentného konfliktu záujmov, že náš kolega teraz predkladá návrh rozpočtu Sociálnej poisťovne a aj si bude zaň sám hlasovať. Čo by za to dal minister financií, ktorý tu štyri dni sedel a bol odkázaný na hlasovanie poslancov, on nemal takú možnosť, že by hlasoval tiež. Hoci by to možno rád urobil. Ale to je tým, že zákon o konflikte záujmov je starší, ako je funkcia generálneho riaditeľa Sociálnej poisťovne, ako je stará táto inštitúcia a preto asi predkladatelia toho zákona nepamätali aj na túto eventualitu, ale myslím si, že máme to v rukách a ja si myslím, že by mohli v tomto byť poslanci SMER-u iniciatívni. Naozaj toto je jediný príklad, kedy sa takto v parlamente hlasuje o rozpočte inštitúcie, kde aj pán generálny riaditeľ bude sám môcť za to hlasovať. Jasné, že je ešte jedna možnosť, že pán riaditeľ alebo pán poslanec v čase hlasovania povie, že je v konflikte záujmov a že sa nezúčastní hlasovania, ale ja si myslím, že lepšie riešenie je to prvé. Teraz k samotnému návrhu. Dovoľte, aby som predsa len trošku tak všeobecnejšie popísal obsah tohto materiálu a vybral som iba niekoľko čísiel, dve, tri. Príjmy Sociálnej poisťovne z bežného poistného od ekonomicky aktívnych občanov budú na budúci rok, zaokrúhľujem na desatiny miliárd, budú 5,6 mld. eur vrátane 241 mil. eur od štátu. To znamená, za okruh osôb, za ktoré poistné odvody na dôchodok platí štát. Čiže 5,6 mld. eur. Ale výdavky na dôchodkové dávky na budúci rok budú 6,1 mld. eur, tak ako to je napísané na strane 6 tohto návrhu. Čiže vyberie sa na dôchodky 5,6 ale vyplatí sa 6,1. To znamená v bežnom roku, na budúci rok na starobné dôchodky alebo na dôchodkové dávky bude chýbať 500 mil. eur. To, že Sociálna poisťovňa skončí s prebytkom 500 miliónov, tak je len tým, že zo štátneho rozpočtu z daní občanov sa do tejto inštitúcie na budúci rok odvedie 1 miliarda eur. Jedna miliarda, to je tisíc miliónov eur sa odvedie a takto vlastne bude na výplaty dôchodkov na budúci rok na všetkých 12 mesiacov a zároveň bude aj istá rezerva, presne rezerva na nasledujúci január alebo január budúceho roka. Dámy a páni, a toto je tá najdôležitejšia informácia z tohto materiálu, že v podstate tí, ktorí pracujú, ktorí odvádzajú poistné odvody na svoj dôchodok, v podstate sú to odvody na dôchodok jestvujúcich dôchodcov a sú to peniaze na desať, jedenásť mesiacov. Čiže ani tento rok, ani budúci rok sa nevyberie toľko na odvodoch, koľko treba na dôchodky. A to je, to je neuveriteľne vážna vec, ja si myslím, že by sme sa mali vážne nielen zamyslieť, ale aj rozprávať o tom, že čo s týmto urobiť. Ja som zachytil, že predseda vlády Robert Fico pred týždňom na sneme SMER-u povedal, že už sa v SMER-e budú venovať iba posilňovaniu sociálnych istôt občanov a myslel to tak, že konsolidovaním verejných financií už sa dosť našetrili, akože už nebudú žiadne nepopulárne veci, už len posilňovať istoty. A ja sa priznám, že rozmýšľal som, že akým spôsobom sa to dá. Samozrejme možností je viacero, môžu sa postarať o vyšší ekonomický rast, aby bola vyššia zamestnanosť, to znamená viac ľudí bude platiť odvody, dane, bude menej výdavkov napríklad na sociálne výdavky, na dávky v hmotnej núdzi, budú napríklad lepšie vyberať na daniach, bude sa menej plytvať a v takomto prípade by to sedelo. No ale to, čo sme schválili v rozpočte dnes poobede, tak to nenasvedčuje tomu, že budú takto postupovať. Veď oni ani šetrenie, toho tam veľa nenájdete, dokonca aj toho plytvania je tam veľmi veľa a ja teraz, aby som zachoval z tejto schôdze svoj záväzok, že každý týždeň sa vrátim k tej téme, tak to sú tie platy z verejných funkcií. A bude na programe tejto schôdze ako bod 67 ten náš poslanecký návrh, že jeden plat z verejnej funkcie stačí. No, pán generálny riaditeľ má plat aj poslanca Národnej rady so všetkým, čo k tomu patrí a má aj plat generálneho riaditeľa aj so všetkým, čo k tomu patrí. No a nielen on, ale samozrejme aj veľa iných poslancov a to v tejto chvíli jednoducho je neúnosné. No proste to oni musia s tým niečo urobiť, lebo, lebo to, to predpovedá katastrofu. Tak, ako platí zákon zachovania energie, tak takisto platí, že naše verejné zdroje sú limitované, že sú obmedzené, že sú konštantné, veď schválili rozpočet, to znamená, že viac peňazí na mzdy, na odmeny nebude len toľko, koľko schválili v rozpočte. A keď niekto má dva platy, tak niekto z toho dôvodu nebude mať ani jeden plat, alebo keď niekto má dva, tri platy z verejných zdrojov, tak napríklad bude menej peňazí na dávky v hmotnej núdzi. A to si teraz nevymýšľam, naozaj v rozpočte schválili, že na budúci rok na dávky v hmotnej núdzi bude o 2,15 mil. eur menej. To znamená, aj v tomto prípade a možno v inej podobe, ale platí zákon zachovania peňazí alebo zákon zachovania energie a ja si myslím, že s tým by sme mali niečo urobiť, aj každý osobne. To znamená, môžete podporiť, poslanci SMER-u poslanecký návrh z dielne opozície, je to bod 67, tlač 786, aby sme ušetrili nemalé prostriedky a myslím si, že to by bola cesta správnym smerom a že by ste naozaj potvrdili aj svoj sociálnodemokratický charakter alebo solidaritu s tými, ktorí takéto šťastie nemajú, lebo tá kríza na nich dolieha oveľa, alebo inak ako na vás, takže v tomto ste na ťahu. Túto odbočku som si dovolil povedať v súvislosti s rozpočtom návrhu Sociálnej poisťovne na rok 2014. No ale teraz, čo nás čaká? Samozrejme považujem za potrebné prijať systémové opatrenia v dôchodkovom systéme tak, aby dôchodkový systém bol dlhodobo udržateľný. Proste, aby neskolaboval, alebo aby neboli po nich nevyhnutné také nepopulárne a nepríjemné opatrenia, ktoré by ho ako tak udržali, ale samozrejme, že by to bolo spojené aj s veľkým sociálnym napätím, aj nepokojmi, lebo zvečera na ráno prijať veľmi nepopulárne opatrenia, to obyčajne takéto so sebou prináša. No a, keďže zo strany SMER-u nepopulárne očakávania už dokonca volebného obdobia nehrozia, pretože Robert Fico povedal, že už budú len posilňovať sociálne istoty, tak mne z toho a z týchto signálov vychádza jediná vec, že oni sú v podstate v pohode, nevidieť, že by ich to nejako tlačilo k zemi tieto veľké problémy, ktoré máme pred sebou a mne z toho vychádza jedno a nie tak, že II. pilier sa zmení, alebo že II. dôchodkový pilier zmení neochota škrtať, ako si myslí jeden publicista. Ja si myslím, že II. pilier zruší neochota SMER-u škrtať a preto si myslím, dámy a páni, že nás čaká znárodnenie II. piliera, znárodnenie súkromného majetku. Ja viem, že mnohým ľuďom by sa to páčilo, najmä tým chudobným, najmä ľuďom bez príjmu, bez zamestnania, bez úspor. Ak by to urobili tak, ako Jánošík, teda ak by to tak urobili, ako Jánošík, že bohatým bral a chudobným dával, ale od SMER-u to nehrozí, že by brali zbohatlíkom, že by brali zlodejom, že by brali mecenášom, no veď to by brali sebe. Ale II. pilier je korisť a ja toto verejne takto nahlas teraz vyslovujem, že na toto si SMER brúsi zuby, jednoducho, a neboja sa ani Európskej únie, a to takisto vychádzam z vyjadrení Roberta Fica v kontexte s tým, čo sa deje na Ukrajine. On na adresu Európskej únie sa vyjadril tak, že no a čo. Zdá sa mi, že minimálne nevhodne na premiéra jednej krajiny, jednej členskej krajiny Európskej únie. Dámy a páni, čiže toto je scenár, ktorý na obyvateľov tejto krajiny chystá SMER v tejto oblasti a preto by mali byť ľudia na pozore. Mali by byť ľudia na pozore aj po prezidentských voľbách 2014. Toto som považoval za dôležité povedať pri rozpočte Sociálnej poisťovne. Ďakujem za vašu pozornosť.